PATVIRTINTA

Skuodo socialinių paslaugų šeimai centro direktoriaus 2022 m. rugpjūčio 23 d. įsakymu Nr.V1-415

**LAIKINO ATOKVĖPIO ASMENIMS SU NEGALIA IR SENYVO AMŽIAUS ASMENIMS ĮSTAIGOJE PASLAUGŲ TEIKIMO IR ORGANIZAVIMO**

**TVARKOS APRAŠAS**

**I SKYRIUS**

**BENDROSIOS NUOSTATOS**

 1. Laikino atokvėpio asmenims su negalia ir senyvo amžiaus asmenims įstaigoje paslaugos teikimo tvarkos aprašas (toliau – Aprašas) apibrėžia laikino atokvėpio paslaugos teikimo tvarką Skuodo socialinių paslaugų šeimai centre (toliau – Centras).

 2. Laikino atokvėpio paslauga – dienos socialinės globos paslaugos, teikiamos laikino atokvėpio paslaugos gavėjams, siekiant sudaryti sąlygas asmenims, kurie namuose augina, prižiūri, globoja (rūpina) ir (ar) slaugo kartu gyvenančius laikino atokvėpio paslaugos gavėjus, derinti asmeninį gyvenimą ir laikino atokvėpio paslaugos gavėjo priežiūrą, globą (rūpinimą) ir (ar) slaugą, suteikiant jiems galimybę kompensuoti šeimos interesus ir poreikius, pailsėti nuo nuolatinės namuose auginamo, prižiūrimo ir (ar) globojamo (rūpinamo) kartu gyvenančio laikino atokvėpio paslaugos gavėjo priežiūros ir (ar) slaugos.

 3. Aprašas parengtas vadovaujantis Lietuvos Respublikos socialinių paslaugų įstatymu, Lietuvos Respublikos socialinių paslaugų katalogu, Lietuvos Respublikos neįgaliųjų socialinės integracijos įstatymu, Lietuvos Respublikos vyriausybės nutarimais, Lietuvos Respublikos socialinės apsaugos ir darbo ministro įsakymais, Socialinės globos normų aprašu, Skuodo rajono savivaldybės tarybos sprendimu patvirtintu Skuodo rajono savivaldybės gyventojų mokėjimo už socialines paslaugas tvarkos aprašu, Skuodo rajono savivaldybės administracijos direktoriaus įsakymu patvirtintu Asmens (šeimos) socialinių paslaugų poreikio nustatymo ir skyrimo Skuodo rajono savivaldybėje tvarkos aprašu, Skuodo rajono savivaldybės administracijos Socialinės paramos skyriaus sprendimais, Centro nuostatais ir kitais teisės aktais, reglamentuojančiais socialinės globos paslaugų teikimą.

**II SKYRIUS**

**LAIKINO ATOKVĖPIO PASLAUGOS GAVĖJAI, TEIKIMO BŪDAS IR TRUKMĖ**

4. Laikino atokvėpio paslaugos gavėjas – suaugę asmenys su negalia ir vaikai su negalia, kaip jie apibrėžti Lietuvos Respublikos socialinių paslaugų įstatyme ir kuriems nustatytas specialusis nuolatinės slaugos arba specialusis nuolatinės priežiūros (pagalbos) poreikis

5. Laikino atokvėpio paslaugų poreikis asmeniui nustatomas vertinant su asmeniu kartu gyvenančių ir jį prižiūrinčių artimųjų (toliau – artimieji) galimybes ir motyvaciją derinti asmeninį ir visuomeninį gyvenimą su artimųjų priežiūra, galimybes kompensuoti artimųjų interesus ir poreikius atitinkančiomis prižiūrimam asmeniui teikiamomis socialinėmis paslaugomis. Laikino atokvėpio paslaugų poreikis nustatomas vieną kartą per 24 mėnesių laikotarpį, jeigu asmens sveikatos būklė per šį laikotarpį nesikeičia.

6. Laikino atokvėpio paslauga teikiama pagal poreikį ir bendra jos teikimo trukmė per metus negali viršyti 720 val.

**III SKYRIUS**

**LAIKINO ATOKVĖPIO PASLAUGOS TEIKIMO TVARKA**

 7.Sprendimas dėl socialinių paslaugų (laikino atokvėpio) asmeniui (šeimai) skyrimo ir nutraukimo (toliau – Sprendimas) priimamas motyvuotu socialinio darbuotojo, nustačiusio asmens (šeimos) socialinių paslaugų poreikį, teikimu. Sprendimą priima Socialinės paramos skyriaus vedėjas.

 8. Centras, gavęs pageidaujančio asmens gauti laikino atokvėpio paslaugą bylą iš Skuodo rajono savivaldybės administracijos Socialinės paramos skyriaus, organizuoja asmeniui laikino atokvėpio paslaugos teikimą.

9. Prieš pradedant teikti laikino atokvėpio paslaugas, asmeniui ir artimiesiems yra sudaromos sąlygos susipažinti su Centro aplinka, teikiamomis paslaugomis, vykdomomis veiklomis.

 10. Paslaugos gavėjas, paslaugos teikėjui suteikia visą paslaugos teikimui reikalingą informaciją apie asmenį (asmens sveikatos būklę, vartojamus medikamentus, reikalingas paslaugas, savarankiškumą, charakterio bruožus, elgesio ypatumus, sąlygotus negalios ar patirtų fizinių ir / ar emocinių traumų).

 11. Asmuo, kuriam skiriama laikino atokvėpio paslauga, jį prižiūrintis šeimos narys, tėvai, globėjai (rūpintojai) supažindinami su paslaugos teikimo tvarka bei Centro vidaus tvarkos taisyklėmis.

12. Sutartis tarp paslaugos teikėjo ir asmens ar (ir) jo tėvų, šeimos narių ar globėjų (rūpintojų) sudaroma numatytam laikotarpiui, vadovaujantis šio Aprašo šeštu punktu. Sutartis sudaroma 2 egzemplioriais, turinčiais vienodą juridinę galią, po vieną kiekvienai sutarties šaliai (Aprašo 1 priedas).

13. Laikino atokvėpio paslauga neteikiama asmenims, kurie jos teikimo metu serga ūmiomis infekcinėmis ar kitomis pavojingomis užkrečiamomis ligomis.

 14. Centras, gavęs informaciją ar (ir) tėvų (globėjų, rūpintojų) laisvos formos rašytinį prašymą dėl dienos socialinės globos paslaugų sustabdymo (laikino atokvėpio), sprendimą įsakymu dėl dienos socialinės globos paslaugų sustabdymo (laikino atokvėpio) priima Centro direktorius.

**IV SKYRIUS**

**LAIKINO ATOKVĖPIO PASLAUGAS TEIKIANTIS PERSONALAS,**

**PASLAUGOS SUDĖTIS**

15. Laikino atokvėpio paslaugą teikia:

15.1. socialiniai darbuotojai, psichologas, individualios priežiūros personalas ir kiti specialistai;

15.2. paslaugas teikiančių specialistų funkcijos, teisės ir atsakomybės nustatomos pareigybių aprašymuose.

16. Laikino atokvėpio paslaugos metu, asmeniui teikiamos paslaugos:

16.1. informavimas, konsultavimas, tarpininkavimas ir atstovavimas, bendravimas;

16.2. socialinių įgūdžių ugdymas, palaikymas ir (ar) atkūrimas;

16.3. kasdieninio gyvenimo įgūdžių ugdymas ir palaikymas;

16.4. darbinių įgūdžių ugdymas (savarankiškas patalpų, lauko aplinkos tvarkymas ir pan.);

16.5. sociokultūrinių paslaugų, laisvalaikio organizavimas;

 16.6. asmeninės higienos ir priežiūros paslaugų organizavimas;

16.7. pagalba rengiantis, maitinantis ir kitokio pobūdžio pagalba;

16.8. maitinimo organizavimas;

16.9. sveikatos priežiūros paslaugų organizavimas;

16.10. kitos paslaugos, reikalingos asmeniui pagal jo savarankiškumo lygį.

**V SKYRIUS**

**MOKĖJIMAS UŽ LAIKINO ATOKVĖPIO PASLAUGAS**

 16. Asmens (šeimos) finansinės galimybės vertinamos ir mokėjimo už dienos socialinę globą dydis nustatomas vadovaujantis Skuodo rajono savivaldybės tarybos sprendimu patvirtintu Skuodo rajono savivaldybės gyventojų mokėjimo už socialines paslaugas tvarkos aprašu.

 17. Mokėjimo už socialines paslaugas dydis asmeniui (šeimai) nustatomas individualiai, atsižvelgiant į asmens (šeimos narių) finansines galimybes mokėti už socialines paslaugas.

 18. Informacija apie apskaičiuotą asmens (šeimos) mokėjimo už socialines paslaugas dydį (pinigine išraiška) pateikiama formoje – Paslaugos kainos apskaičiavimo ir finansavimo pažymoje (toliau – pažyma), kurią rengia ir pasirašo atsakingas specialistas.

 19. Mokėjimo už trumpiau nei vieną kalendorinį mėnesį ar ne visą dieną teikiamą socialinės globos paslaugą institucijoje dydis nustatomas proporcingai teikiamos dienos socialinės globos paslaugos trukmei.

20. Apmokėjimas už suteiktas socialines paslaugas vykdomas iki einamojo mėnesio 25 d., į Luminor Bank esančią sąskaitą Nr. LT744010044700109994, pagal Centro išduotą mokėjimo kvitą.

**VI SKYRIUS**

**SKUNDŲ NAGRINĖJIMAS**

21. Iškilus ginčui, konfliktui, nesutarimai, pretenzijos sprendžiami derybų keliu, tarpusavio sutarimu ir bendradarbiavimo pagrindu.

22. Centras, gavęs paslaugų gavėjo, jo tėvų (globėjų, rūpintojų) skundą, privalo jį išnagrinėti ir paslaugų gavėjui raštu pranešti apie skundo nagrinėjimo rezultatus ne vėliau kaip per 20 darbo dienų.

23. Jei nesutarimų nepavyksta išspręsti, visi ginčai, nesutarimai, pretenzijos, reikalavimai kylantys dėl paslaugų teikimo, sprendžiami Lietuvos Respublikos teisės aktų nustatyta tvarka.

**VII SKYRIUS**

**BAIGIAMOSIOS NUOSTATOS**

24. Aprašas gali būti keičiamas ir papildomas pasikeitus teisės aktams Skuodo rajono savivaldybės administracijos Socialinės paramos skyriaus, Centro iniciatyva.

25. Informacija apie asmenį (šeimą) (apie asmeniui teikiamas socialines ir kitas paslaugas, paslaugų poreikių pokyčius) socialinių paslaugų teikimo laikotarpiu kaupiama ir saugoma asmens byloje. Joje taip pat saugoma informacija, nurodyta Lietuvos Respublikos socialinės apsaugos ir darbo ministro įsakymu patvirtintame Asmens (šeimos) socialinių paslaugų poreikio nustatymo ir skyrimo tvarkos aprašo 2 priede.

26. Duomenis apie gyventojams skirtas ir teikiamas socialines paslaugas Centro atsakingas socialinis darbuotojas registruoja Socialinės paramos šeimai informacinėje sistemoje (SPIS) ir atsako už teisingą ir savalaikį duomenų suvedimą.

27. Centras Paslaugų gavėjo asmens duomenis tvarko įstaigos teikiamų socialinių paslaugų vykdymo tikslu ir užtikrina, kad Įstaigos darbuotojo vykdomas asmens duomenų tvarkymas atitiktų Bendrojo duomenų apsaugos reglamento (ES) 2016/679 bei Lietuvos Respublikos asmens duomenų teisinės apsaugos įstatymo nuostatas.

28. Su informacija apie teikiamas laikino atokvėpio paslaugas galima susipažinti Centro internetinėje svetainėje [www.skuodospsc.lt](http://www.skuodospsc.lt) arba kreiptis į Skuodo socialinių paslaugų šeimai centrą adresu Šatrijos g. 3-2, Skuodas, tel. (8 440) 52 262, el. p. svdcentras@gmail.com

Rita Vaserienė

2022-08-23